C 376/1

AVVIŻ TAL-KUMMISSJONI

Passi li għandhom jittieħdu mill-Istati Membri tal-UE fil-każ ta' dubji dwar il-legalità ta' injam minn speċijiet elenkati mis-CITES impurtat fl-UE

(2018/C 376/01)

PASSI LI GĦANDHOM JITTIEĦDU MILL-ISTATI MEMBRI TAL-UE FIL-KAŻ TA' DUBJI DWAR IL-LEGALITÀ TA' INJAM MINN SPEĊIJIET ELENKATI MIS-CITES IMPURTAT FL-UE

L-għan ta' dan l-avviż huwa li jipprovdi gwida lill-awtoritajiet kompetenti tal-Istati Membri tal-UE fir-rigward tal-implimentazzjoni tar-Regolamenti tal-UE dwar il-Kummerċ ta' Organiżmi Selvaġġi (1), f'sitwazzjonijiet fejn konsenji ta' injam minn speċijiet elenkati taħt il-Konvenzjoni dwar il-Kummerċ Internazzjonali fl-Ispeċijiet ta' Fawna u Flora Selvaġġi fil-Periklu (CITES) ikunu qed jiġu importati fl-UE b'permess ta' esportazzjoni maħruġ mill-awtoritajiet ta' pajjiż esportatur, iżda fejn ikun hemm dubji li l-injam inħasad f'konformità mal-leġiżlazzjoni applikabbli fil-pajjiż tal-ħsad.

1. Informazzjoni ta' sfond

Skont ir-Regolamenti tal-UE dwar il-Kummerċ ta' Organiżmi Selvaġġi, l-awtorità amministrattiva għas-CITES ta' Stat Membru tal-UE tista' toħroġ permess ta' importazzjoni CITES biss jekk il-pajjiż esportatur ikun ħareġ permess ta' esportazzjoni skont il-Konvenzjoni CITES (2). Dan jippresupponi, fost affarijiet oħra, li l-pajjiż esportatur kien “sodisfatt li t-tip ma jkunx ġie akkwistat b'kontravenzjoni tal-liġijiet ta' dak l-Istat rigward il-protezzjoni tal-fawna u l-flora” (3).

Skont l-Artikolu 7(6) tar-Regolament (KE) Nru 865/2006, kif emendat bir-Regolament tal-Kummissjoni (UE) 2015/870 (4), “Permessi ta' esportazzjoni u ċertifikati ta' esportazzjoni mill-ġdid maħruġa minn pajjiżi terzi għandhom jiġu aċċettati biss jekk l-awtorità kompetenti mill-pajjiż terz ikkonċernat tipprovdi, fejn mitluba tagħmel dan, informazzjoni sodisfaċenti li l-kampjuni nkisbu f'konformità mal-leġiżlazzjoni dwar il-protezzjoni tal-ispeċijiet ikkonċernati”.

L-Artikolu 7(6) tar-Regolament (KE) Nru 865/2006 japplika għall-kampjuni kollha li għalihom iridu jinħarġu permessi ta' esportazzjoni skont ir-Regolament (KE) Nru 338/97, iżda huwa partikolarment rilevanti għall-ispeċijiet ta' injam. Eżempji riċenti wrew li l-Istati Membri tal-UE qegħdin jaffaċċjaw sitwazzjonijiet fejn ikollhom jipproċessaw applikazzjonijiet għal permessi ta' importazzjoni għal injam elenkat mis-CITES li għalih ikunu jeżistu dubji serji dwar l-oriġini legali tal-konsenja. Il-konsenji jkunu akkumpanjati b'permess validu ta' esportazzjoni maħruġ mill-pajjiż esportatur, li fil-prinċipju għandu jiggarantixxi li l-pajjiż esportatur ikun ivverifika l-oriġini legali tal-injam. L-informazzjoni minn diversi sorsi, madankollu, tista' titfa' dubji dwar l-oriġini legali tiegħu u dwar jekk il-pajjiż esportatur ivverifikax kif suppost li l-kampjuni ma nkisbux bi ksur tal-leġiżlazzjoni tiegħu rigward il-protezzjoni tal-fawna u l-flora.

F'sitwazzjoni bħal din, huwa importanti li l-Istati Membri tal-UE jkunu konsistenti fl-approċċ tagħhom u jeżerċitaw grad ekwivalenti ta' skrutinju tal-oriġini legali tal-prodotti, li finalment jista' jwassalhom biex jirrifjutaw permessi ta' importazzjoni. Il-konsistenza bejn l-Istati Membri tal-UE għandha tiġi assigurata bil-għajnuna tal-gwida preżenti dwar l-interpretazzjoni tal-Artikolu 7(6) tar-Regolament (KE) Nru 865/2006. L-Istati Membri tal-UE huma mistiedna li jużaw l-elementi elenkati hawn taħt każ b'każ, u b'mod li jkun proporzjonat għal kull sitwazzjoni li jkollhom jittrattaw.

2. L-istatus tad-dokument

Dan id-dokument ta' gwida ġie ppreparat mill-persunal tal-Kummissjoni u abbozz ġie approvat mill-Kumitat dwar il-Kummerċ tal-Fawna u l-Flora Selvaġġi, stabbilit skont l-Artikolu 18 tar-Regolament (KE) Nru 338/97, u għalhekk mill-awtoritajiet kompetenti tal-Istati Membri.

Id-dokument ta' gwida huwa maħsub sabiex jassisti lill-awtoritajiet nazzjonali fl-applikazzjoni tar-Regolament (KE) Nru 338/97. Ma jorbotx legalment; l-iskop tiegħu huwa biss li jipprovdi informazzjoni dwar ċerti aspetti tar-Regolament (KE) Nru 865/2006 u dwar il-miżuri li huma meqjusa bħala l-aqwa prattika. Ma jissostitwix, ma jżidx u ma jemendax id-dispożizzjonijiet tal-liġi applikabbli tal-Unjoni msemmija fit-Taqsima 1 ta' dan id-dokument, li jibqgħu l-bażi legali li trid tiġi applikata. Barra minn hekk, id-dokument ma għandux jitqies waħdu; għandu jintuża flimkien mal-leġiżlazzjoni, u mhux bħala referenza “indipendenti”. Il-Qorti tal-Ġustizzja tal-Unjoni Ewropea biss għandha l-kompetenza biex tinterpreta b'mod awtorevoli l-liġijiet tal-Unjoni.

Id-dokument se jiġi ppubblikat b'mod elettroniku mill-Kummissjoni, u jista' jiġi ppubblikat mill-Istati Membri tal-UE. Se jiġi rieżaminat mill-Kumitat dwar il-Kummerċ tal-Fawna u l-Flora Selvaġġi fl-2021.

3. Gwida għall-interpretazzjoni tal-Artikolu 7(6) tar-Regolament (KE) Nru 865/2006

L-atti tad-dritt tal-Unjoni jridu jiġu interpretati skont l-għanijiet tagħhom. L-Artikolu 1 tar-Regolament (KE) Nru 338/97 jistipula li l-għan ta' dak ir-Regolament huwa “li jipproteġi l-ispeċi ta' fawna u flora salvaġġi u li jiggarantixxi l-konservazzjoni tagħhom billi jirregola l-kummerċ fihom”. Id-dispożizzjonijiet tar-Regolament għalhekk iridu jiġu interpretati b'mod konsistenti ma' dak il-għan.

Barra minn hekk, l-Artikolu 191(2) tat-Trattat dwar il-Funzjonament tal-Unjoni Ewropea jistipula li l-politika ambjentali għandha tkun ibbażata fuq il-prinċipju ta' prekawzjoni. Dan jimplika li jekk azzjoni jew politika jirriskjaw li jwasslu għal ħsara serja jew irriversibbli għall-pubbliku jew għall-ambjent, in-nuqqas ta' ċertezza xjentifika sħiħa ma għandux jintuża bħala raġuni għall-posponiment ta' miżuri kosteffettivi sabiex tiġi evitata dik il-ħsara. Il-prinċipju għandu l-għan li jassigura livell ogħla ta' protezzjoni ambjentali permezz ta' teħid preventiv ta' deċiżjonijiet fil-każ ta' tali riskji.

Skont il-ġurisprudenza konsistenti tal-Qorti tal-Ġustizzja tal-Unjoni Ewropea, il-prinċipju ta' prekawzjoni japplika, fost l-oħrajn, fl-interpretazzjoni u l-applikazzjoni tal-acquis ambjentali tal-Unjoni, u għalhekk anki għall-interpretazzjoni u l-applikazzjoni tar-Regolament (KE) Nru 338/97. L-Istati Membri tal-UE għandhom japplikaw il-prinċipju ta' prekawzjoni meta jeżerċitaw id-diskrezzjoni tagħhom skont ir-Regolament (KE) Nru 338/97.

Skont l-Artikolu 7(6) tar-Regolament (KE) Nru 865/2006, l-awtoritajiet għas-CITES tal-Istati Membri jridu jiddeċiedu, malli jirċievu applikazzjoni għall-importazzjoni ta' kampjuni CITES, jekk ikunx meħtieġ li jikkonsultaw lill-pajjiż esportatur. L-Artikolu 7(6) ma jirrikjedix li dawn jikkonsultaw sistematikament lill-pajjiż esportatur. Huwa rakkomandat li l-Istati Membri tal-UE jieħdu approċċ ibbażat fuq ir-riskju sabiex jiddeċiedu jekk għandhomx jikkonsultaw jew le lill-pajjiż fi kwalunkwe każ partikolari.

(a) X'elementi għandhom jikkunsidraw l-Istati Membri tal-UE sabiex jiddeċiedu jekk ikollhomx bżonn jikkonsultaw lill-pajjiż esportatur?

L-Istati Membri tal-UE huma mistiedna jikkunsidraw l-elementi li ġejjin:

— Hemm xi informazzjoni dwar il-pajjiż esportatur fir-rigward tal-implimentazzjoni tal-Konvenzjoni CITES li tissuġġerixxi li dan jista' jkun li ma jwettaqx kontrolli suffiċjenti sabiex jiggarantixxi l-legalità tal-konsenja (pereżempju jekk il-pajjiż ikun soġġett għal rakkomandazzjonijiet jew miżuri ta' konformità speċifiċi mill-Kumitat Permanenti tas-CITES, jew jekk tkunx meħtieġa aktar verifika f'każ simili skont ir-Regolament tal-UE dwar l-Injam (EUTR) (5), f'konformità mad-dokument ta' gwida relatat (6))?

— Hemm xi informazzjoni minn sorsi affidabbli li donnha tindika li l-konsenja tal-injam jista' jkun li mhix ġejja minn sorsi legali?

— Hemm xi indikazzjonijiet li kumpanija fil-katina tal-provvista kienet involuta fi prattiki relatati mal-qtugħ illegali tas-siġar għall-injam?

— Kemm hija kumplessa l-katina tal-provvista? Kemm huwa diffiċli li jiġi rintraċċat is-sors tal-injam?

— Hemm riskju għoli ta' korruzzjoni fil-pajjiż?

Jekk l-informazzjoni miġbura waqt li jkunu qed jiġu ċċekkjati l-elementi ta' hawn fuq tqajjem dubji serji li l-konsenja jista' jkun li tkun inkisbet bi ksur tal-liġijiet rilevanti dwar il-konservazzjoni tal-ispeċi tal-pajjiż esportatur, huwa rakkomandat li l-Istat Membru tal-UE jikkuntattja lill-awtorità amministrattiva għas-CITES tal-pajjiż esportatur (u jinforma wkoll lill-awtorità xjentifika tas-CITES ta' dak il-pajjiż u, fejn ikunu disponibbli, lill-awtorità/awtoritajiet ta' liċenzjar FLEGT (7) u lill-punti ta' kuntatt tal-FLEGT jew tal-amministrazzjoni forestali tiegħu). L-importatur prospettiv jeħtieġ li jkun mgħarraf b'din il-konsultazzjoni fil-każ ta' dewmien sinifikanti (8).

(b) X'informazzjoni għandha tintalab mingħand il-pajjiż esportatur?

Huwa ssuġġerit li l-Istati Membri tal-UE jikkunsidraw il-lista ta' kontroll li ġejja sabiex jiddeċiedu dwar il-mistoqsijiet li għandhom jistaqsu lill-pajjiż esportatur:

— Biex joħroġ permess ta' esportazzjoni għal injam minn speċi elenkata fl-Appendiċi II tas-CITES, il-pajjiż esportatur jeħtieġ li jkun sodisfatt li l-kampjun ġie maħsud f'konformità mal-leġiżlazzjoni għall-protezzjoni tal-fawna u l-flora. Liema hija l-leġiżlazzjoni għall-protezzjoni tal-fawna u l-flora applikabbli għall-prodotti koperti mill-permess ta' esportazzjoni?

— X'sistema hemm fis-seħħ sabiex jiġi verifikat li din il-leġiżlazzjoni ġiet irrispettata? Fil-każ tal-konsenja koperta bil-permess ta' esportazzjoni inkwistjoni, kif ġiet implimentata din is-sistema? B'mod partikolari, x'dokumenti nħarġu u x'kontrolli saru sabiex tiġi assigurata l-konformità mar-rekwiżiti ta' verifika tal-legalità?

— Ġew identifikati l-operaturi kollha involuti tul il-katina tal-provvista, mill-fażi tal-ħsad sal-fażi tal-esportazzjoni lejn l-UE (il-ħsad, it-trasport, l-ewwel bejgħ u l-bejgħ sussegwenti, l-ipproċessar primarju u sekondarju, l-esportazzjoni)? Kif ġiet iggarantita t-traċċabilità tal-konsenja tul il-katina tal-provvista sabiex ikun assigurat li l-kampjuni msemmija fil-permess ta' esportazzjoni jikkorrispondu mal-kampjuni maħsuda?

Jekk ikun meħtieġ, l-Istati Membri tal-UE jistgħu jistiednu wkoll lill-pajjiżi esportaturi sabiex jipprovdu l-informazzjoni speċifika li ġejja, billi l-esperjenza wriet li dawn l-elementi ħafna drabi huma essenzjali sabiex tiġi valutata sewwa l-legalità ta' konsenja tal-injam:

— l-isem u l-indirizz sħaħ tal-kumpanija esportatriċi;

— l-oriġini ġeografika tal-injam (ir-reġjun, il-post tal-konċessjoni u d-dettalji relatati);

— is-sena li fiha jkun ġie maħsud l-injam, u verifika li l-injam ikun esportat taħt il-kwota tas-sena korrispondenti (jekk ikun hemm kwota tal-esportazzjoni CITES jew kwota nazzjonali tal-ħsad);

— informazzjoni rigward il-pjan ta' ġestjoni, il-permess(i) għall-qtugħ tas-siġar għall-injam jew il-liċenzja/i tal-qtugħ, kif ukoll kwalunkwe informazzjoni rilevanti addizzjonali, skont il-leġiżlazzjoni fis-seħħ fil-pajjiż esportatur;

— informazzjoni rigward is-siti tal-qtugħ (eż. l-irqajja' ta' art u l-għadd ta' siġar) li minnhom joriġina l-injam;

— informazzjoni rigward it-traċċabilità mis-siti tal-qtugħ għas-siti tal-ipproċessar jew tal-esportazzjoni.

(c) Taħt liema kundizzjonijiet l-informazzjoni mill-pajjiżi esportaturi tista' titqies “sodisfaċenti”?

L-Istat Membru tal-UE importatur għandu jqis it-tweġiba tal-awtorità amministrattiva għas-CITES tal-pajjiż esportatur għall-mistoqsijiet ta' hawn fuq, sabiex jivvaluta jekk tipprovdix sett ta' informazzjoni konsistenti u affidabbli, li jagħti garanziji suffiċjenti li l-konsenja tkun ġejja minn injam miksub f'konformità mal-leġiżlazzjoni applikabbli għall-protezzjoni tal-fawna u l-flora fil-pajjiż esportatur. Jekk dawn il-kundizzjonijiet jiġu ssodisfati u jkun hemm kunfidenza fuq bażi tajba li d-dokumenti pprovduti jkunu validi u verifikabbli, l-informazzjoni għandha titqies sodisfaċenti u għandu jinħareġ il-permess ta' importazzjoni.

Jekk l-informazzjoni pprovduta titqies insuffiċjenti jew ikunu neqsin elementi importanti, huwa rakkomandat li l-Istati Membri tal-UE jikkuntattjaw lill-pajjiż esportatur sabiex jitolbu l-elementi neqsin.

Jekk, minkejja t-tentattivi sabiex tinkiseb l-informazzjoni mitluba, l-elementi pprovduti mill-pajjiż esportatur bi tweġiba għall-mistoqsijiet ta' hawn fuq tibqa' insuffiċjenti biex tinġibed il-konklużjoni li l-kampjuni nkisbu skont il-leġiżlazzjoni dwar il-protezzjoni tal-ispeċijiet ikkonċernati, jew jekk ma tiġi pprovduta l-ebda tweġiba, l-Istati Membri ma għandhomx joħorġu l-permess korrispondenti tal-importazzjoni, skont l-Artikolu 7(6) tar-Regolament (KE) Nru 865/2006 (9).

Fil-każ speċifiku ta' pajjiżi esportaturi li jkunu kkonkludew Ftehim ta' Sħubija Volontarju dwar il-FLEGT mal-UE, li permezz tiegħu jinħarġu liċenzji FLEGT għal konsenji tal-injam esportati minn dak il-pajjiż, jista' jiġri li l-iskema ta' liċenzjar nazzjonali ta' dak il-pajjiż tinkludi rekwiżit biex il-konsenji ta' injam elenkat mis-CITES ikunu akkumpanjati kemm b'permess ta' esportazzjoni CITES kif ukoll b'liċenzja FLEGT (10). Liċenzja FLEGT tipprovdi serħan il-moħħ addizzjonali dwar l-oriġini legali tal-konsenja. F'każijiet bħal dawn, l-awtorità amministrattiva tista' tfittex informazzjoni wkoll mingħand l-awtorità ta' liċenzjar FLEGT rilevanti tal-pajjiż esportatur. Huwa rakkomandat ukoll li, għal dawk il-każijiet fejn tiġi ddikjarata liċenzja FLEGT għal injam CITES, għandha tiġi infurmata l-awtorità kompetenti għall-FLEGT tal-Istat Membru tal-UE importatur (11).

(d) X'azzjonijiet addizzjonali jistgħu jittieħdu sabiex jiġi assigurat l-istess livell ta' skrutinju fost l-Istati Membri?

L-Istati Membri huma mistiedna jaqsmu l-informazzjoni ma' Stati Membri oħra tal-UE u mal-Kummissjoni dwar każijiet fejn ma jkunux setgħu joħorġu permess ta' importazzjoni minħabba tweġibiet neqsin jew mhux sodisfaċenti mill-pajjiżi esportaturi għall-mistoqsijiet ta' hawn fuq.

Sabiex ikun assigurat approċċ komuni fil-livell tal-UE, il-kwistjoni tista' tinġieb għall-attenzjoni tal-grupp ta' esperti tal-awtoritajiet amministrattivi kompetenti tas-CITES jekk jitqies neċessarju. Fuq dik il-bażi, il-grupp ta' esperti jista' jirrakkomanda li:

i. il-Kummissjoni tikkuntattja lill-pajjiż esportatur ikkonċernat biex twassal it-tħassib dwar il-legalità tal-esportazzjonijiet għall-ispeċijiet inkwistjoni, u titlob kjarifika rigward l-elementi li wasslu għar-rifjut li jinħarġu l-permessi;

ii. tiġi stabbilita sospensjoni għall-importazzjonijiet fl-Istati Membri kollha tal-UE għal kombinazzjonijiet speċifiċi ta' speċi/pajjiż, jekk l-informazzjoni pprovduta mill-pajjiż esportatur wara t-talba mill-Kummissjoni titqies insuffiċjenti. Dan jista' jsir abbażi tal-Artikolu 4(6) tar-Regolament (KE) Nru 338/97, li jistipula li “b'konsultazzjoni mal-pajjiżi tal-oriġini konċernati, skont il-proċeduri preskritti fl-Artikolu 18(2) u filwaqt li tkun ikkunsidrata kull opinjoni mill-Grupp ta' Reviżjoni Xjentifika, il-Kummissjoni tista' tistabbilixxi restrizzjonijiet ġenerali, jew restrizzjonijiet li għandhom x'jaqsmu ma' ċerti pajjiżi ta' oriġini, dwar l-introduzzjoni fil-Komunità”;

iii. l-UE tressaq il-kwistjoni għall-attenzjoni tas-Segretarjat tas-CITES u tal-Kumitat Permanenti tas-CITES bħala parti mill-mekkaniżmi ta' konformità tas-CITES (12).

4. Rabta mar-Regolament tal-UE dwar l-Injam

Il-passi ssuġġeriti hawn fuq huma partikolarment importanti mid-dħul fis-seħħ, fl-2013, tar-Regolament tal-UE dwar l-Injam (13) (EUTR), li jipprojbixxi t-tqegħid ta' injam maħsud b'mod illegali fis-suq tal-UE. Aktar informazzjoni dwar il-verifika tal-legalità skont l-EUTR, u b'mod partikolari d-definizzjoni tal-“leġiżlazzjoni applikabbli” pprovduta fl-Artikolu 2(h) ta' dak ir-Regolament, hija pprovduta fl-Anness ta' dan id-dokument.

Fl-Artikolu 3 tal-EUTR hemm stabbiliti regoli speċifiċi dwar l-ispeċijiet ta' injam elenkati fis-CITES: “l-injam tal-ispeċi elenkati fl-Anness A, B jew C tar-Regolament (KE) Nru 338/97 u li jikkonforma ma' dak ir-Regolament u mad-dispożizzjonijiet implimentattivi tiegħu għandu jitqies bħala legalment maħsud għall-finijiet ta' dan ir-Regolament”. Ir-raġunament għal dik is-suppożizzjoni huwa li — kif deskritt aktar 'il fuq — il-Konvenzjoni CITES tpoġġi rekwiżit fuq il-Partijiet tagħha li jagħtu permess ta' esportazzjoni biss meta l-ispeċi tkun ġiet maħsuda, fost affarijiet oħra, f'konformità mal-leġiżlazzjoni nazzjonali rilevanti tal-pajjiż esportatur.

F'dan il-kuntest, huwa rakkomandat li, f'kull Stat Membru tal-UE, l-awtorità amministrattiva għas-CITES, fuq naħa, u l-awtoritajiet kompetenti responsabbli mill-implimentazzjoni tar-Regolament tal-UE dwar l-Injam u r-Regolament FLEGT (14), fuq in-naħa l-oħra, jikkooperaw ma' xulxin (b'mod partikolari permezz tal-iskambju ta' informazzjoni) sabiex jassiguraw li r-regolamenti rispettivi jiġu implimentati b'mod konsistenti fi ħdan dak l-Istat Membru. F'każijiet fejn l-awtorità amministrattiva għas-CITES fi Stat Membru tal-UE jkollha dubji dwar il-legalità ta' konsenji tal-injam, għandha tinforma lill-kontroparti tagħha responsabbli għall-implimentazzjoni tar-Regolament tal-UE dwar l-Injam u r-Regolament FLEGT u, fejn ikun xieraq, lill-korpi ta' infurzar rilevanti responsabbli mill-kontrolli tal-injam, sabiex tinforma l-attivitajiet tagħhom. Bl-istess mod, l-awtoritajiet kompetenti responsabbli għar-Regolament tal-UE dwar l-Injam u r-Regolament FLEGT għandhom jinfurmaw ukoll lill-kontropartijiet tagħhom għas-CITES fil-każijiet fejn huma jirċievu informazzjoni li tirrigwarda jew li tista' tirrigwarda speċijiet elenkati fis-CITES.

Sabiex tassisti lill-Istati Membri fl-implimentazzjoni tal-EUTR, il-Kummissjoni ħolqot pjattaforma sigura għall-awtoritajiet kompetenti tal-EUTR, għall-kondiviżjoni ta' informazzjoni dwar kwistjonijiet relatati mal-EUTR (15). Il-Kummissjoni tista' tagħti wkoll aċċess għal din il-pjattaforma lill-awtoritajiet amministrattivi għas-CITES, bil-ħsieb li tassisti lill-awtoritajiet rilevanti kollha fil-qsim ta' informazzjoni dwar il-legalità tal-prodotti tal-injam importati fl-UE. Il-Kummissjoni żviluppat ukoll Dokument ta' Gwida, f'kollaborazzjoni mal-Istati Membri, sabiex tindirizza kwistjonijiet relatati mal-implimentazzjoni tal-EUTR (16). Id-Dokument ta' Gwida jista' jinstab fuq is-sit web tal-Kummissjoni flimkien ma' sorsi oħra ta' informazzjoni bħan-noti informattivi dwar l-iżviluppi rilevanti għall-implimentazzjoni u l-infurzar tal-EUTR.

Huma disponibbli riżorsi oħra sabiex tinkiseb informazzjoni dwar l-oqfsa legali fis-seħħ f'ċerti pajjiżi esportaturi (17). Madankollu, dawk l-oqfsa jista' jkollhom kamp ta' applikazzjoni usa' mid-definizzjoni tal-legalità skont is-CITES, jiġifieri l-“liġijiet ta' dak l-Istat rigward il-protezzjoni tal-fawna u l-flora” f'konformità mal-Artikolu IV tal-Konvenzjoni CITES.

(1) Ir-Regolament tal-Kunsill (KE) Nru 338/97 tad-9 ta' Diċembru 1996 dwar il-protezzjoni ta' speċi ta' fawna u flora selvaġġi billi jkun regolat il-kummerċ fihom (ĠU L 61, 3.3.1997, p. 1) u r-Regolamenti ta' Implimentazzjoni tiegħu, b'mod partikolari: Ir-Regolament tal-Kummissjoni (KE) Nru 865/2006 tal-4 ta' Mejju 2006 li jistabbilixxi regoli dettaljati dwar l-implimentazzjoni tar-Regolament tal-Kunsill (KE) Nru 338/97 dwar il-protezzjoni ta' speċi ta' fawna u flora selvaġġi billi jkun regolat il-kummerċ fihom (ĠU L 166, 19.6.2006, p. 1); Ir-Regolament ta' Implimentazzjoni tal-Kummissjoni (UE) Nru 792/2012 tat-23 ta' Awwissu 2012 li jistipula regoli għat-tfassil ta' permessi, ċertifikati u dokumenti oħrajn ipprovduti fir-Regolament tal-Kunsill (KE) Nru 338/97 dwar il-protezzjoni ta' speċi ta' fawna u flora selvaġġi billi jkun regolat il-kummerċ fihom u li jemenda r-Regolament tal-Kummissjoni (KE) Nru 865/2006 (ĠU L 242, 7.9.2012, p. 13); u r-Regolament ta' Implimentazzjoni tal-Kummissjoni (UE) 2017/1915 tad-19 ta' Ottubru 2017 li jipprojbixxi l-introduzzjoni fl-Unjoni ta' kampjuni ta' ċerti speċijiet ta' fawna u flora selvaġġi (ĠU L 271, 20.10.2017, p. 7).

(2) Cf. l-Artikolu 4(2)(c) tar-Regolament (KE) Nru 338/97, li japplika għall-ispeċijiet elenkati fl-Anness B tar-Regolament.

(3) Cf. l-Artikolu IV(2)(b) tal-Konvenzjoni dwar il-Kummerċ Internazzjonali fi Speċje Pperikolati ta' Fawna u Flora Selvaġġi (CITES), li japplika għall-ispeċijiet elenkati fl-Appendiċi II tal-Konvenzjoni.

(4) Ir-Regolament tal-Kummissjoni (UE) 2015/870 tal-5 ta' Ġunju 2015 li jemenda, fir-rigward il-kummerċ fl-ispeċijiet tal-fawna u l-flora selvaġġi, ir-Regolament (KE) Nru 865/2006 li jistabbilixxi regoli dettaljati dwar l-implimentazzjoni tar-Regolament tal-Kunsill (KE) Nru 338/97 (ĠU L 142, 6.6.2015, p. 3).

(5) Ir-Regolament (UE) Nru 995/2010 tal-Parlament Ewropew u tal-Kunsill tal-20 ta' Ottubru 2010 li jistabbilixxi l-obbligi tal-operaturi li jqiegħdu fis-suq injam u prodotti tal-injam (ĠU L 295, 12.11.2010, p. 23).

(6) L-Avviż tal-Kummissjoni tat-12 ta' Frar 2016 — Dokument ta' gwida għar-Regolament tal-UE dwar l-Injam, C(2016) 755 final – http://ec.europa.eu/environment/forests/timber_regulation.htm

(7) Infurzar tal-Liġi, Tmexxija u Kummerċ fis-Settur Forestali, ibbażat fuq il-Komunikazzjoni Forest Law Enforcement, Governance and Trade (FLEGT) — Proposal for an EU Action Plan (Infurzar tal-Liġi, Tmexxija u Kummerċ fis-Settur Forestali (FLEGT) — Proposta għal Pjan ta' Azzjoni tal-UE), COM(2003) 251, u r-Regolament tal-Kunsill (KE) Nru 2173/2005 tal-20 ta' Diċembru 2005 dwar l-istabbiliment ta' skema ta' liċenzjar FLEGT għall-importazzjoni ta' injam fil-Komunità Ewropea (ĠU L 347, 30.12.2005, p. 1).

(8) Ara l-Artikolu 8(3) tar-Regolament (KE) Nru 865/2006.

(9) Huwa rikonoxxut li l-Istati Membri tal-UE għandhom id-dritt ukoll li jirrifjutaw il-ħruġ ta' permess ta' importazzjoni fuq il-bażi tal-Artikoli 4(1)(e), 4(2)(c) u 4(2)(a) tar-Regolament (KE) Nru 338/97.

(10) Dan huwa l-każ attwali tal-Indoneżja, fejn l-injam mill-ispeċijiet elenkati mis-CITES huwa soġġett ukoll għas-sistema ta' Assigurazzjoni tal-Legalità tal-Injam Indoneżjana u fejn huma meħtieġa dokument Legali-V/liċenzja FLEGT għall-esportazzjoni ta' dan l-injam.

(11) F'konformità mal-Avviż tal-Kummissjoni – Linji Gwida ta' Implimentazzjoni għad-Dwana u l-FLEGT – Sommarju Pubbliku (ĠU C 389, 4.11.2014, p. 2).

(12) Ara r-Riżoluzzjoni Conf. 14.3 dwar il-proċeduri ta' konformità tas-CITES.

(13) Ir-Regolament (UE) Nru 995/2010.

(14) Ir-Regolament (KE) Nru 2173/2005.

(15) http://capacity4dev.ec.europa.eu/eutr-competent-authorities/dashboard

(16) Ara n-nota f'qiegħ il-paġna 7.

(17) Ara pereżempju http://gftn.panda.org/?202483/Framework-for-Assessing-Legality-of-Forestry-Operations-Timber-Processing-and-Trade. Dan is-sit web jipprovdi informazzjoni dwar il-Qafas Komuni għall-Valutazzjoni tal-Legalità tal-Operazzjonijiet tal-Forestrija, l-Ipproċessar u l-Kummerċ tal-Injam (magħruf ukoll bħala l-Qafas Komuni ta' Legalità), lista ta' kontroll żviluppata mill-organizzazzjonijiet mhux governattivi WWF/GFTN u TRAFFIC sabiex il-gvernijiet u l-kumpaniji jkunu jistgħu jaċċessaw u jifhmu l-aspetti rilevanti tal-liġijiet, ir-regolamenti, iċ-ċirkolarijiet amministrattivi u l-obbligi kuntrattwali li jaffettwaw l-operazzjonijiet tal-forestrija, l-ipproċessar u l-kummerċ tal-injam f'għadd ta' pajjiżi (il-Brażil, il-Kamerun, ir-Repubblika Ċentru-Afrikana, iċ-Ċina, il-Kolombja, ir-Repubblika Demokratika tal-Kongo, il-Gabon, l-Indja, l-Indoneżja, il-Laos, il-Malasja, il-Myanmar, il-Perù, ir-Repubblika tal-Kongo, ir-Russja u l-Vjetnam).